চৈনিক বৌদ্ধধর্ম
চৈনিক/চীনা বৌদ্ধধর্ম বা হান বৌদ্ধধর্ম ( সরলীকৃত চীনা: 汉传佛教, ঐতিহ্যবাহী চীনা: 漢傳佛教; ফিনিন: Hànchuán Fójiào, হান্ চুআন্ ফ়ো চিআও) মহাযান বৌদ্ধধর্মের একটি চীনা রূপ যা শিল্প, রাজনীতি, সাহিত্য, দর্শন, চিকিৎসা এবং বস্তুগত সংস্কৃতি সহ বিভিন্ন ক্ষেত্রে চীনা সংস্কৃতিকে রূপ দিয়েছে এবং প্রভাবিত করেছে। চীনা বৌদ্ধধর্ম হল চীনের মূল ভূখণ্ডের বৃহত্তম প্রাতিষ্ঠানিক ধর্ম। বর্তমানে, গণপ্রজাতন্ত্রী চীনে আনুমানিক ১৮৫ থেকে ২৫০ মিলিয়ন চীনা বৌদ্ধ রয়েছে এটি তাইওয়ানে এবং চীনা প্রবাসীদের মধ্যেও একটি প্রধান ধর্ম। হান রাজবংশের (২০২ খ্রিষ্টপূর্বাব্দ-২২০ খ্রিস্টাব্দ) সময় চীনে বৌদ্ধধর্ম প্রথম প্রবর্তিত হয়েছিল। চীনা ভাষায় ভারতীয় বৌদ্ধ ধর্মগ্রন্থাবলির একটি বৃহৎ অংশের অনুবাদ এবং এই অনুবাদগুলিকে ( তাওবাদী এবং কনফুসীয় রচনাগুলির সাথে) একটি চীনা বৌদ্ধ ত্রিপিটকে অন্তর্ভুক্ত করার ফলে কোরিয়া, জাপান, ভিয়েতনাম সহ সমগ্র পূর্ব এশিয়ার সাংস্কৃতিক ক্ষেত্রে বৌদ্ধধর্মের প্রসারের সুদূরপ্রসারী প্রভাব রয়েছে। চীনা বৌদ্ধধর্মও বৌদ্ধ চিন্তা ও অনুশীলনের বিভিন্ন অনন্য ঐতিহ্য গড়ে তুলেছে, যার মধ্যে রয়েছে তিয়ান্তাই, হুয়ায়ান্, চান্ বৌদ্ধধর্ম এবং শুদ্ধ ভূমি বৌদ্ধধর্ম । তার সূচনা থেকেই, চীনা বৌদ্ধ ধর্ম স্থানীয় চীনা ধর্ম এবং দর্শন দ্বারা প্রভাবিত হয়েছে, বিশেষ করে কনফুসীয়বাদ এবং তাওবাদ, ও চীনা লোকধর্মর দ্বারাও।